Waarom doen ons dinge só? | Netwerk24
Waarom doen ons dinge só?
Deur Karin Muller 10 Julie 2019 06:02
"Ek weet nie waarom ek dit juis so doen nie," sê sy en staar my met groot oë aan.
En só ontstaan 'n interessante bespreking. Waarom doen mense sekere dinge?
Ons is gewoontediere. 'n Mens kan seker redeneer dat die meeste van dít wat gedoen word, slegs uit gewoonte is. Deur die jare het 'n patroon gevorm en hierdie patroon word volgehou.
Vrees is waarskynlik 'n dryfveer waarom mense sekere dinge op 'n sekere manier doen. 'n Vrees vir verwerping. 'n Vrees vir konflik. 'n Vrees om anders te wees.
Mense bly soms jare lank in onsuksesvolle verhoudings. Dalk om finansiële redes. Dalk omdat hulle dink omstandighede gaan wonderbaarlik verbeter. Dalk omdat hulle iewers diep binne hulleself glo dat hulle nie veel beter verdien nie.
Sommige mense doen dinge, bewustelik of onbewustelik, om aandag te trek.
Magteloosheid dra soms by dat mense dinge op 'n sekere manier doen. Baie mense gaan daagliks werk toe, nie omdat hulle dit geniet of dit waarde tot hul lewens toevoeg nie, maar bloot omdat hulle voel hulle het nie 'n keuse nie. 'n Mens moet immers eet.